חברות תעופה יתחילו להוציא מחר (יום ב') רכבת אווירית מישראל לדרום קוריאה כדי לחלץ את הקוריאנים שתקועים בישראל. אל על, ארקיע וקתאי פסיפיק יוציאו טיסות ישירות - כנראה במימון ישראל. המטוסים יחזרו ארצה ריקים. גורם במבצע אמר ל-ynet כי הנוסעים ייבדקו לפני עלייתם למטוסים על-ידי אנשי רפואה ולאחר שהמטוסים יחזרו - הם יעברו חיטוי מלא. לכל מטוס צפויים לעלות כ-200 תיירים.

התפרצות הקורונה - סיקור נרחב ב-ynet:

בגלל הקורונה: מרתון ת"א - לישראלים בלבד

מוות שלישי באיטליה מנהגיף

במקום בידוד: תיירים הועברו לנתב"ג

השגריר בסין שטס עם הקוריאנים ישוב לארץ? ‏

הנגיף: התשובות לשאלות הכי חשובות

דרום קוריאנים בנתב"ג, היום (צילום: AP )

המהלך שאינו כלכלי בעליל לחברות התעופה יוצא לדרך בעקבות פניות של גורמים מדיניים שבקשו מהחברות להתגייס לחילוץ מאות הדרום קוריאנים. מתחילת החודש נכנסו לישראל 8,000 אזרחי דרום קוריאה, ולפי שעה נמצאים בישראל כ-1,600 מהם.

באוהל שנבנה בחלקו המזרחי של טרמינל 3 בנתב"ג, שבשגרה משמש לבידוק בתקופות העמוסות, הקימה רשות שדות התעופה מתחם למאות הקוריאנים שנמצאים בישראל ואין להם מקום ללון בו או להסתובב בו. רבים מהם מסורבים להכנס לבתי המלון כך שזה למעשה המקום היחיד שבו הם יכולים לשהות.

התיירים יקבלו פלאפל לארוחת ערב. באוהל בנתב"ג (צילום: מוטי קמחי )

(צילום: מוטי קמחי )

למתחם הוכנסו עשרות כיסאות ושלחנות, הוצב מיחם מים עם קפה חלב ותה, ולקראת ערב יובאו למקום שמיכות ומזרונים לאלו שירצו לישון. לארוחת ערב יקבלו התיירים מדרום קוריאה מנות פלאפל, כריכי טונה ואבוקדו. בנתב"ג נערכים להגעתם של עוד מאות תיירים בשעות הלילה והבוקר לקראת יציאת השיירת האווירית מישראל.

קבוצה שהגיעה משטחי הרשות תשתכן בדרום

משרד התיירות והתאחדות המלונות הצליחו למצוא פתרון לקבוצת תיירים דרום קוריאנים שהגיעו משטחי הרשות הפלסטינית - והם יתאחסנו במלון באזור הדרום. במשרד התיירות ציינו כי הם עוקבים אחר ההתפתחויות ונמצאים בקשר עם הגורמים הרלוונטיים. "מנכ"ל המשרד קיים דיון היערכות עם נציגי תעשיית התיירות, ובו עלו סוגיות שונות שהועברו לטיפול חדר המצב של משרד הבריאות", נמסר מהמשרד. "מדובר בעיקר בבעיות נקודתיות של לינה והטסה של קבוצות תיירים שעובדי משרד התיירות ואנשי התעשייה מסייעים למצוא להן פתרון".

הערב הודיעה רשות שדות התעופה הודיעה כי כל נוסעי טיסת "קוריאן אייר" שטיסתם בוטלה אמש יעזבו את שטח ישראל בדרכם לדרום קוריאה עד סוף היום. רוב הנוסעים כבר עושים את דרכם לסיאול באמצעות טיסות מסחריות באמצעות קונקשן עם חברות תעופה זרות, ו-47 נוסעים נוספים יוטסו בהמשך היום.

מטוס "קוריאן אייר", שעליו היו 190 נוסעים, בהם 12 ישראלים, נחת אמש בנמל התעופה בן גוריון. בעלי אזרחות זרה שהיו על המטוס הוחזרו לסיאול, ועל כן טיסת "קוריאן אייר" KE958, שהייתה אמורה להמריא מישראל לסיאול - בוטלה. האזרחים הישראלים ששהו על המטוס הועברו לבידוד באמצעות אמבולנסים של מד"א.

(צילום: מוטי קמחי )

(צילום: מוטי קמחי )

בדיונים שנערכו הלילה והבוקר במערכת הביטחון, התקבלה החלטה עקרונית לקלוט לראשונה כ-200 אזרחים דרום-קוריאנים השוהים בישראל בימים אלה, רובם ככל הנראה תיירים, לבידוד בתוך מתחם של מערכת הביטחון מדרום לירושלים. זאת, כדי למנוע הפצה של נגיף הקורונה בישראל. כזכור, משרד הבריאות החליט לאסור על כניסת אזרחים קוריאנים, לאחר ש-18 דרום-קוריאנים ששהו בישראל זוהו כנדבקים בנגיף. עם זאת, לבסוף בוטלה ההחלטה והתיירים הועברו לנמל התעופה בן גוריון.

משרד הבריאות פרסם מוקדם יותר הנחיות חדשות בעקבות התפשטות הקורונה, וקרא לישראלים שביקרו בשבועיים האחרונים בטייוואן, איטליה ואוסטרליה ופיתחו תסמיני מחלה – להיבדק לפי ההנחיות שפורסמו באתר המשרד.

במקביל, שר הפנים אריה דרעי הודיע כי החליט למנוע כניסה לישראל של מי ששהו ביפן או בדרום קוריאה בשבועיים האחרונים, ושאינם אזרחי ישראל או תושביה, בכל המעברים. האיסור דרך מעברי הגבול האוויריים, היבשתיים והימיים ייכנס לתוקף מחר בשעה 08:00 בבוקר. הנחיות אלה נוספו למגבלות שהוטלו כלפי מי ששהה בסין, הונג קונג, מקאו, תאילנד וסינגפור.

בנוסף, עדכן משרד הבריאות את המקומות שבהם ביקרה קבוצת הצליינים מדרום קוריאה ודורש מכל מי שבא איתם במגע (למשך יותר מרבע שעה ובמרחק של פחות משני מטר) להיכנס לבידוד ביתי.

בין המקומות שהתיירים ביקרו בהם: מלון מגדל דוד בנתניה ב-8 בפברואר, הגן הלאומי בקיסריה ב-9 בפברואר וכך גם במלון גבריאל בנצרת, כנסיית הבשורה וכנסיית המשפחה הקדושה. ב-10 וב-11 בפברואר כפר הנופש עין גב, טבריה, כנסיית הבכורה של פטרוס, מסעדת תנורין במושבה מגדל, ובכפר נחום. ב-12 בפברואר ביקרה הקבוצה במלון דוד בים המלח וקניון ים המלח, מצדה, פארק תמנע, וב-13 בפברואר במלון לאונרדו בבאר שבע ובמערכת המכפלה. כמו כן, הקבוצה ביקרה ברשות הפלסטינית, והייתה בשכם, בבית לחם וביריחו ב-11 בפברואר.

מרתון ת"א – לישראלים בלבד

הערב הודיעה עיריית תל אביב כי משרד הבריאות הנחה אותה שלא לאפשר השתתפות של רצים בינלאומיים במרתון תל אביב שצפוי להתקיים ביום שישי הקרוב, בעקבות התפשטות נגיף הקורונה. המשרד התיר לעירייה לקיים את המרתון כמתוכנן עבור כ-40 אלף ישראלים שנרשמו למקצים השונים.

לרצים ישראלים בלבד. מרתון ת"א בשנה שעברה (צילום: אורן אהרוני)

מתוך כלל הרצים הרשומים, כ-3,000 הם בעלי אזרחות זרה. בשבוע האחרון ביטלו את השתתפותם קרוב ל-1,000 רצים ממדינות אסיה שעליהן חלות כבר מגבלות נסיעה, וכעת החליט משרד הבריאות שלא לאפשר את השתתפותם של שאר הרצים הבינלאומיים. מעיריית תל אביב נמסר כי גורמי ההפקה של המרתון ייצרו קשר עם הנרשמים בחו"ל כדי ליידע אותם בדבר החלטת משרד הבריאות. כספם של הנרשמים יוחזר להם במלואו.

במקביל, הנחה משרד הבריאות לצרף עוד 45 תלמידים משתי כיתות ט' בחטיבת דגן בקריית חיים לבידוד, מאחר שהם שהו סמוך למשלחת הדרום קוריאנית שחלתה בנגיף. 60 תלמידים מאותה חטיבה כבר שוהים בבידוד. במקביל אליהם שוהים בבידוד 30 תלמידים מתיכון טוביהו בבאר שבע ו-90 תלמידים מתיכון "אלון" בעפולה. משרד החינוך עדכן הערב כי שני מורים בתיכון בבאר שבע לא נדבקו בנגיף. הם הונחו להישאר בבידוד עד יום חמישי, ולדווח על כל שינוי במצבם. מבית החולים סורוקה נמסר כי כל הדגימות שנלקחו אמש במיון בית החולים נמצאו שליליות לנגיף.

באוניברסיטת בר אילן עדכנו את הסטודנטים ואת אנשי הסגל כי סטונדנטית הלומדת במחלקה לפיזיקה נמצאת בבידוד במעונות לאחר שדיווחה כי שהתה באחד מהאתרים התיירותיים שבהם ביקרה קבוצת התיירים הקוריאנים שאובחנו כנשאי הנגיף. "לא היה לה מגע ישיר עם קבוצת התיירים אבל לאור הנחיית משרד הבריאות הוחלט להכניסה לבידוד כבר במוצ"ש. כרגע היא מרגישה מצויין ולא דיווחה על תסמינים. על פי הנחיות משרד הבריאות הבידוד ימשך עד יום חמישי. צוות בית הספר הבינלאומי דואג לה לכל מחסורה", נמסר מהאוניברסיטה.